અમદાવાદ: મોટા ભાગના કાચા માલની પડતરમાં વધારો થતાં કાપડ બજાર ફરી આર્થિક મુશ્કેલીમાં સપડાતું જોવા મળી રહ્યું છે. છેલ્લા એક મહિનામાં પોલિયેસ્ટર દોરાની કિંમતમાં છથી આઠ ટકાનો વધારો થતાં તથા ત્રણ મહિનામાં ૧૫થી ૨૦ ટકા કિંમત વધી ગઇ છે. એટલું જ નહીં લેબર કોન્ટ્રાક્ટ મોંઘા થતા કાપડની કિંમતમાં વધારો નોંધાયો છે તો બીજી બાજુ નવી માગના અભાવે કાપડના મેન્યુફેક્ચરર્સ મુશ્કેલીમાં મુકાઇ ગયા છે.